আওয়ামী লীগে আন্দোলন মোকাবেলা ও নির্বাচনের প্রস্তুতি :আওয়ামী লীগে নির্বাচনের প্রস্তুতি শুরু হয়েছে গত বছরের মাঝামাঝি সময় থেকেই। দলের সভাপতি শেখ হাসিনার ধানমণ্ডির রাজনৈতিক কার্যালয়ের পাশে আলাদা নির্বাচনী কার্যালয় স্থাপন করে প্রস্তুতিমূলক কাজ এগিয়ে নেওয়া হচ্ছে। শিগগিরই বঙ্গবন্ধু এভিনিউর নবনির্মিত কেন্দ্রীয় কার্যালয়েও আলাদা নির্বাচনী সেল কাজ শুরু করবে। দলের উচ্চপর্যায়ের একটি কমিটি নির্বাচনী ইশতেহার প্রণয়নে কাজ শুরু করেছে। এ ছাড়া নির্বাচনে জনমত দলের পক্ষে আনতে মানুষের মধ্যে প্রচারের লক্ষ্যে সরকারের উন্নয়ন কার্যক্রম এবং বিএনপি-জামায়াত জোটের নাশকতার চিত্রসংবলিত পুস্তিকা, তথ্যচিত্র ও ভিডিওচিত্র তৈরির কাজও চলছে।